**Қазақстан Республикасы Парламенті Мәжілісінің Аграрлық мәселелер комитетінің Шығыс Қазақстан облысында сүтті мал шаруашылығын дамыту мәселесі бойынша 2023 жылғы 8 желтоқсанда өткен**

**көшпелі отырысының қорытындылары бойынша
ҰСЫНЫМДАР**

Отырысқа қатысушылар сүт саласын дамыту, оның ішінде мемлекеттік қолдау, жемшөп өндірісі және кадрлар даярлау мәселелерін қарастыра отырып, сүт өнімдерін өңдеу сегментінің жеткілікті деңгейде дамымағанын, оның импортқа тәуелділігін және ішкі нарықтың баға демпингінен әлсіз қорғалғанын; жаңа технологияларды меңгерген және олармен жұмыс істеу дағдысы бар мамандардың тапшылығын атап өтті.

Жоғарыда айтылғандар негізінде Қазақстан Республикасы Парламенті Мәжілісінің Аграрлық мәселелер комитеті **ҰСЫНАДЫ**:

**1. Қазақстан Республикасының Үкіметі:**

**1.1.** Сүт бағытындағы жануарлардың саны мен сүт өндіру көлемі туралы бастапқы мәліметтерді есепке алу және жинау әдістемесін статистиканың қазіргі заманғы әдістерін пайдалана отырып жетілдірсін.

**1.2**. Сүт саласын дамытудың ұзақ мерзімді бағдарламасын (жоспарлау ұзақтығы кемінде 15 жыл) салалық ұйымдар мен бизнес өкілдерін, халықаралық және ұлттық сарапшыларды тарта отырып әзірлесін, оның ішінде осы бағдарлама шеңберінде бие сүтін терең өңдеуді қарастырсын.

**2. Қазақстан Республикасының Ауыл шаруашылығы министрлігі:**

**2.1.** Үкіметті цифрландыру шеңберінде жалпыға қолжетімділік негізінде сүт-тауар фермаларын салу жөніндегі жобаларды іске асыруға мониторинг жасауды қамтамасыз етсін.

**2.2.** Мыналарды:

- малдың қай елден әкелінгеніне қарамастан, сүтті бағыттағы ірі қара малдың асыл тұқымды аналықтарын сатып алуды субсидиялаудың теңдей нормативін енгізу;

- сүт-тауар фермаларының құрылысын инвестициялық субсидиялау кезінде жобаның ең жоғары жол берілетін құнын ұлғайту мәселелерін қарасын.

**2.3.** Асыл тұқымды малды әкелуді мал шаруашылығын әлемдегі сүт бағытындағы малдың ең жақсы тұқымын импорттау негізінде дамытуға алмастыру арқылы мал басын алып келуден біртіндеп бас тартудың тиімділігі жөніндегі мәселені зерделесін.

**2.4. Қазақстан Республикасының Ұлттық экономика, сауда және интеграция министрліктерімен** бірлесіп**:**

1) мынадай мәселелерді:

- отандық өнім құнының 10%-нан артық болмайтын және осындай шарт бұзылған кезде жауапкершілікке тарту арқылы әкелінетін сүт өнімдерінің баға шегін;

- шикі сүт пен оның концентратын әкелуге тыйым салуды;

- барлық салалардың қажеттіліктерін ескере отырып, құрғақ сүтті әкелуге арналған жылдық квота лимитін белгілесін.

2) сүт өнімдерінің ұлттық брендін құру мәселесін пысықтасын.

**2.5. Қазақстан Республикасының Ғылым және жоғарғы білім министрлігімен** бірлесіп мамандар - ветеринарлар, зоотехниктер, бейінді мамандар мен фармменеджерлер үшін біліктілікті арттыру бағдарламасын дайындау мәселесін пысықтасын.

**2.6.**  **Қазақстан Республикасының Қаржы, ғылым және жоғарғы білім министрліктерімен** бірлесіпауыл шаруашылығы кәсіпорындарына салықтық преференциялар немесе субсидиялар беру арқылы оларды қосарлы білім беруге қатысуға ынталандыру шараларын әзірлесін.

**2.7.** **Қазақстан Республикасының Сыртқы істер министрлігімен** бірлесіп қазақстандық өнімді танымал ету және салаға инвестициялар тарту үшін елшіліктер жанынан "Аграрлық атташелер" құру мүмкіндігін қарастырсын.

**2.8.** **Облыс әкімдіктерімен** бірлесіп:

- мал шаруашылығын субсидиялау бағдарламасы шеңберінде жыл бойы қорада ұстау кезінде жемшөпті субсидиялауды қайтару мәселесін пысықтасын;

- азық-түлік базасын жақсарту үшін сүт-тауар фермаларын жаңбыр суымен қоректенетін және суармалы жерлермен қамтамасыз ету жөніндегі жұмысты жалғастырсын;

- жеке қосалқы шаруашылықтар мен шағын фермерлерді 2025 жылғы 1 қаңтардан бастап күшіне енетін "Сүт қауіпсіздігі" техникалық регламентінің жаңа талаптарына дайындау және қорғау жөнінде шаралар қабылдасын;

- кооперативтерді құру және дамыту кезінде оларға өңірлік әлеуметтік–кәсіпкерлік корпорациялардың ауыл шаруашылығы өнімдерін дайындау, тасымалдау мен қайта өңдеуге қажетті технологиялық жабдықтарды сатып алу және беру жолымен қатысуы түрінде мемлекеттік қолдау көрсетуді көздесін.

**3.** **Қазақстан Республикасының Оқу-ағарту министрлігі** ауыл шаруашылығы мамандықтары үшін білім беру саласы мен даярлау бағытының кодын бере отырып, қолданбалы бакалавриатты заңнамалық бекіту мәселесін пысықтасын.

**4. Қазақстан Республикасының Денсаулық сақтау министрлігі** салауатты өмір салтын қалыптастыру шеңберінде халық арасында табиғи сиыр сүті мен сүт өнімдерін тұтынуды насихаттау бағдарламасын әзірлесін.